Die moontlikheid van geweld en die ondermyning van die regstaat is nou 'n waarskynlikheid nadat die Umkhonto we Sizwe-veteranevereniging (MKMVA) aangekondig het dat hulle 'n bataljon van hul lede by oudpres. Jacob Zuma se woonplek in Nkandla gaan ontplooi om te verhoed dat die polisie hom in hegtenis neem.
MKMVA se woordvoerder, Carl Niehaus, het in 'n onderhoud bevestig dat die organisasie Donderdag sewe ure lank met Zuma vergader het om hierdie stryd ter ontkenning van die land se hoogste hof, die strafregstelsel en die regstaat in besonderhede te beplan.
Dit is die jongste en gevaarlikste verwikkeling in die ontknopende politieke drama wat – tensy iets groots verander – in die nabye toekoms te Nkandla gaan afspeel.
Die gevaarlikheid in Niehaus se verklaring lê in twee aspekte daarvan. Eerstens het hy gesê Zuma sal onder geen omstandighede voor die Zondo-kommissie van ondersoek na staatskaping getuig nie.
Zuma se vorige verskynings voor die kommissie, waar hy met bewyse van die staatskaping tydens sy bewind, en sy persoonlike betrokkenheid daarby gekonfronteer is, het so swak vir die oudpresident afgeloop dat hy begin beweer het dit is 'n komplot teen hom. Sedertdien het die kommissie 'n klag teen hom ingedien wat na alle waarskynlikheid moet lei na 'n lasbrief vir sy inhegtenisname. Boonop het die konstitusionele hof hom afsonderlik ondubbelsinnig beveel om voor die kommissie te getuig. Sy verontagsaming daarvan moet noodwendig eweneens in 'n lasbrief vir sy inhegtenisname lei, want daar is te alle tye geen reg op appèl teen enige bevinding van die konstitusionele hof nie.
Indien Zuma dus vasbyt met sy weiering om die hoogste hof in die land te gehoorsaam en voor die kommissie te getuig, is dit noodwendig dat die polisie geen ander keuse het as om hom te arresteer nie, en hom na die kommissie of na die aanhoudingselle te neem.
Tweedens beteken Niehaus se aankondiging dat die MKMVA voltyds 'n bataljon gaan ontplooi om die polisie te keer om hul wetsplig uit te voer, dat die polisie alle wettige vermoëns in hul arsenaal sal moet gebruik om reg te laat geskied en die regstaat te dien.
Dit kan – indien Zuma en die MKMVA nie bes gee nie – tot fisiese konflik lei, wat die rede is waarom die land asem ophou oor die moontlikhede van botsing en selfs geweld eersdaags te Nkandla.
19-jarige vas oor polisieman se moord
Ha ha ha. Die soldate sal na n paar dae staak vir meer geld en ook waarskynlik dros. Maar as hulle en die polisie wel baklei, so what?